2009–2014 m. keleivių vežimo geležinkeliais paklausa ES padidėjo 30 mlrd. keleivio nuvažiuotų kilometrų – tai reiškia, kad per metus ji vidutiniškai augo 1,5 proc.. Didžiausias santykinis augimas pastebėtas Jungtinėje Karalystėje, Čekijoje ir Liuksemburge, o Kroatija nurodė, kad per tą patį laikotarpį joje vežamų keleivių skaičius sumažėjo perpus. Apytiksliai tik 6 proc. keleivių 2014 m. buvo vežami tarptautiniais maršrutais, o tarptautiniu mastu keleivių nuvažiuotų kilometrų skaičius iš esmės nekito nuo 2011 m.

Nepaisant nuo 2009 m. vyraujančių nepalankių ekonominių sąlygų, keleivių vežimo geležinkeliais apimtis, atsižvelgiant į keleivio nuvažiuotų kilometrų skaičių, beveik nesumažėjo. Krovinių vežimo geležinkeliais sektoriuje susiklostė priešinga padėtis – 2009 m. per patį ekonomikos krizės įkarštį tonkilometrių skaičius smarkiai sumažėjo ir iki šiol nėra toks, koks buvo anksčiau. Bendras keleivinių ir krovininių traukinių nuvažiuotų kilometrų skaičius nepadidėjo.

Bendras geležinkelių tinklo ilgis 2014 m. buvo maždaug 220 000 kilometrų, o tai apytiksliai 2 proc. daugiau nei 2009 m. Nuo 2009 m. papildomai nutiesta 2 800 kilometrų elektrifikuotų geležinkelio linijų, kurių dalis, atsižvelgiant į visų linijų ilgį, padidėjo 1,6 procentinio punkto. Per artimiausius metus Danijos infrastruktūros valdytojas „Banedanmark“ ir Jungtinės Karalystės infrastruktūros valdytojas „Network Rail“ įgyvendins pradėtus plataus užmojo projektus, kuriais siekia elektrifikuoti didžiąją dalį savo tinklų.

Ši ataskaita pagrįsta iš įvairių šaltinių gautais duomenimis ir informacija, įskaitant valstybių narių atsakymus į geležinkelių transporto rinkos stebėsenos apklausą (angl. RMMS), statistinių duomenų leidinį „ES transporto statistiniai duomenys“ (angl. EU transport in figures), Agentūros ataskaitas, Eurostato duomenis ir įvairius kitus šaltinius. 2015 m. liepos mėn. Komisija priėmė įgyvendinimo reglamentą dėl geležinkelių transporto rinkos stebėsenos, nustatantį naują privalomą duomenų rinkimo mechanizmą, kuris ateityje užtikrintų nuoseklesnę ir darnesnę ataskaitų teikimo tvarką.

Jungtinėje Karalystėje, Liuksemburge, Danijoje, Austrijoje, Belgijoje ir Vokietijoje tinklo panaudojimo lygis yra apytiksliai 60 proc. didesnis nei ES vidurkis. Be to, Nyderlandų tinklas yra bene labiausiai apkrautas, nes jame kasmet kiekvienam geležinkelio linijos kilometrui tenka maždaug 50 000 traukinio nuvažiuotų kilometrų. Visose šiose valstybėse narėse geležinkelių paslaugų paklausa toliau didėja.





8 pav.Suderintas vartotojų kainų indeksas: geležinkelių transportas, palyginti su visu transporto sektoriumi Šaltinis: Bendrovės „Steer Davies Gleave“ tyrimas „Prices and Quality of Rail Passenger Services“ (liet. Keleivių vežimo geležinkeliais paslaugų kainos ir kokybė), Eurostato suderinto vartotojų kainų indekso analizė.

Iš esmės geležinkelių paslaugų tarifai, palyginti su kitomis transporto rūšimis, didėjo šiek tiek greičiau (žr. 8 pav.). Tačiau yra pavyzdžių, kai atvira prieiga pagrįsta konkurencija (pvz., Austrijoje, Čekijoje, Vokietijoje, Italijoje ir Švedijoje) lėmė mažesnius kelionių tam tikrais maršrutais bilietų tarifus.

Palyginamų punktualumo duomenų rinkimas valstybėse narėse išlieka sudėtingu uždaviniu. Atrodo, kad geriausius rezultatus pasiekusios valstybės narės turi mažus keleivių vežimo tinklus arba jose tinklo panaudojimo lygis yra žemas. Punktualumą gali būti sudėtingiausia užtikrinti užimtose linijose, visų pirma tais atvejais, jeigu jose teikiamos mišrios tolimojo susisiekimo ir regioninės keleivių ir krovinių vežimo paslaugos. Teikiant tolimojo susisiekimo paslaugas punktualumas paprastai užtikrinamas prasčiau, nei teikiant regionines ir vietos paslaugas. Kalbant apie patikimumą, pažymėtina, kad Vakarų ar Vidurio Europos valstybėse narėse 2014 m. atšaukta ne daugiau kaip 3 proc. regioninių ar 5 proc. tolimojo susisiekimo paslaugų. Kai kuriose Rytų Europos valstybėse narėse atšaukimo rodikliai buvo aukštesni.

Geležinkelių sektorius saugumo požiūriu išlieka viena saugiausių transporto rūšių. Remiantis Agentūros duomenimis, 2014 m. Europoje užfiksuota maždaug 1 000 su geležinkelio transportu susijusių žūčių. 2010–2014 m. geležinkelių sauga toliau gerėjo, o žūčių, sunkių sužalojimų ir didelių avarijų skaičius mažėja. 2013 m. žūties pavojus geležinkeliu vykstančiam keleiviui buvo 16 kartų mažesnis, nei automobiliu keliaujančiam asmeniui.

5.5.Geležinkelių transporto paslaugos, kurioms taikomos viešųjų paslaugų sutartys

Daugiau nei du trečdaliai keleivių vežimo paslaugų 2014 m. suteikta pagal viešųjų paslaugų sutartis, pagal kurias iš esmės aptarnaujamos regioninės ir priemiestinės linijos. Daugumoje valstybių narių su viešųjų paslaugų įsipareigojimu susijusi kompensacija už kiekvieną traukinio nuvažiuotą kilometrą buvo didesnė nei 5 EUR, o visa suteikta parama sudarė apytiksliai 20 mlrd. EUR. Taikant tarifus gautų pajamų dalis, palyginti su visomis pajamomis, labai skiriasi – nuo daugiau kaip 90 proc. Lietuvoje, Nyderlanduose ir Jungtinėje Karalystėje iki mažiau nei 20 proc. Vengrijoje.

5.6.Licencijavimas

Veikiančių geležinkelio įmonių skaičius 2014 m. svyravo nuo 323 įmonių Vokietijoje iki 1 įmonės Suomijoje. Veikiančių geležinkelio įmonių skaičius, palyginti su 2013 m., didėjo Lenkijoje, Prancūzijoje, Vokietijoje ir Vengrijoje ir šiek tiek sumažėjo Bulgarijoje ir Nyderlanduose.

Licencijavimo mokesčiai gali būti apskritai netaikomi arba siekti 70 000 EUR; tai priklauso nuo valstybės narės ir paraiškos turinio. ES geležinkelių politika siekiama:

apriboti už licencijavimą mokėtinus mokesčius;

sutrumpinti laiką, per kurį išduodama licencija;

padidinti galiojančių licencijų skaidrumą ir

užtikrinti, kad draudimas nuo nelaimingų atsitikimų būtų suteikiamas rinkos sąlygomis ir nediskriminuojant.

Šiuo tikslu ES 2015 m. priėmė įgyvendinimo aktą dėl licencijavimo. Be to, ketvirtajame geležinkelių dokumentų rinkinyje siūloma sukurti pagal vieno langelio principą veikiantį bendrą Europos skaitmeninį prieigos punktą, per kurį būtų išduodami transporto priemonių leidimai ir saugos sertifikatai. Taip siekiama supaprastinti procedūras ir užtikrinti vienodą požiūrį į pareiškėjus visoje Europoje. Tapusi visos ES saugos sertifikavimo institucija, Agentūra taip pat atliks aktyvesnį vaidmenį šiame procese.

5.7.Rinkos atvirumo laipsnis ir naudojimasis prieigos teisėmis

Krovinių vežimo geležinkeliais rinka buvo atverta 2007 m., kaip tik tuo metu ekonomikos krizė sudavė stiprų smūgį visų rūšių krovininio transporto paslaugoms. Atsižvelgiant į tai, kad konkuruojančių geležinkelių operatorių rinkos dalis nuolat didėjo beveik visose valstybėse narėse, atrodo, kad nauji rinkos dalyviai krizės sukeltus sunkumus įveikė šiek tiek lengviau. Konkuruojančių krovinių vežimo operatorių rinkos dalis iki 2014 m. vidutiniškai padidėjo daugiau nei du kartus (2006 m. ši dalis sudarė 15 proc.). 2014 m. pabaigoje Suomijoje, Graikijoje, Airijoje, Lietuvoje ir Liuksemburge krovinių vežimą geležinkeliais 100 proc. vis dar kontroliavo nacionalinės rinkoje įsitvirtinusios įmonės.

9 pav.Konkurentų užimama krovinių vežimo rinkos dalis (2014 m., tonkilometrių proc. dalis)

ir jos raida 2011–2014 m. (procentiniais punktais)